ཉིན་མོ་འདི་ནི་ནམ་མཁའ་རུ་གནམ་གཤིས་བཟང་ཞིང་སྤྲིན་དཀར་གྱི་བླ་བྲེའི་བྲེས་པ། ས་གཞིར་ཉི་འོད་འཕྲོ་ཞིང་འགྲོ་ལ་བདེ་སྐྱིད་ཀྱི་སྣང་བ་སྟེར་བ། བར་དུ་རྐང་གཉིས་ཀྱི་མི་རྣམས་སྔོ་སངས་ཀྱིས་འཁྱིལ་བའི་རྒྱ་མཚོའི་འགྲམ་དུ་གླུ་གར་ལ་རོལ་བ་གང་ལྟར་མ་བཀོད་རང་བྱུང་གིས་ལྷུན་གྱིས་གྲུབ་པའི་མི་ཡུལ་གྱི་བདེ་ཆེན་ཞིང་གཉིས་པ་སྟེ། ཞོགས་ཟས་ཚར་མ་ཐག་ཏུ་དེ་རིང་ང་ཡང་རྒྱ་མཚོའི་འགྲམ་དུ་སྤྲོ་སྐྱིད་ལ་འགྲོ་རྒྱུ་སེམས་ཐག་བཅད། གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཟུར་དུ་ཡོད་པའི་བོད་རིགས་སྤུན་ཟླ་བསྟན་འཛིན་ནམ་མཁའ་ལགས་རེད། ཁོང་ང་དང་འཕྲད་དགོས་ཚུལ་གསུངས་པས་རྒྱ་མཚོའི་འགྲམ་དུ་ཐུག་རྒྱུའི་དུས་ཆད་བྱས་ནས་ངེད་གཉིས་རྒྱ་མཚོའི་འགྲམ་ལ་མཉམ་དུ་སྤྲོ་སེང་ལ་སོང་། ངེད་གཉིས་ནས་དེ་རིང་གནམ་གཤིས་དེ་ཡག་རབ། ས་ཆ་དེ་སྐྱིད་རབ། མཁའ་ཀླུང་དེ་གཙང་རབ། ང་ཚོ་བསོད་ནམས་ཆེ་རབ་སོགས་གང་དྲན་ཁ་བརྡ་བྱེད་བཞིན་མཚོ་ངོགས་སུ་ཆུ་ཚོད་གསུམ་ཙམ་རིང་འཁྱམས་ཉུལ་བྱས་པས་དཔེ་མེད་སྐྱིད་པོ་བྱུང་། དེ་རིང་ནི་རེས་གཟའ་སྤེན་པའི་གུང་སེང་ཡིན་སྟབས་མཚོ་འགྲམ་དུ་མི་རྣམས་ནི་དབྱར་ཀའི་གྲོག་ཚང་ཁ་རྡོལ་བ་ནང་བཞིན་རེད་འདུག བུད་མེད་གཞོན་ནུ་མ་རྣམས་ནས་མཚོ་ངོགས་སུ་གསང་ཁེབ་དང་ནུ་ཤུབས་ཙམ་ལས་གང་ཡང་མེད་པར་བརླ་ཤ་དང་གཟུགས་ངོམས་བྱེད་ནས་ཤྭ་བའི་འགྱིང་འགྲོས་ལྟར་ཡར་འགྲོ་མར་འགྲོ་བྱེད་བཞིན་པ་འགའ་རེ་མཐོང་རྒྱུ་འདུག། ཁ་ཤས་ནི་སྲོག་བྲལ་བེམ་པོ་བཞིན་དུ་བྱེ་མའི་ནང་དུ་ཧྲེང་ཉལ་བྱེད་བཞིན་འདུག
གང་ལྟར་དེ་རིང་གི་དུས་ཚོད་ཡོངས་རྫོགས་གྲོགས་པོ་བསྟན་འཛིན་ནམ་མཁའ་དང་ལྷན་མཚོ་འགྲམ་དུ་གཏངས་ནས་དགོང་མོ་ནང་དུ་འབྱོར་ཐུབ་ཙམ་བྱུང་།